SKRIFTLIG FORESPØRGSEL E-1861/99

af Antonios Trakatellis (PPE-DE), Ioannis Averoff (PPE-DE) og Konstantinos Hatzidakis (PPE-DE) til Kommissionen

(14. oktober 1999)

Om: Forsinkelser, tab og overtrædelse af Fællesskabets retsakter i forbindelse med udbetaling af EU's støtte til landbruget

Forsinket udbetaling af EU's støtte til landbruget er et alvorligt og vedvarende problem for de græske landbrugere, hvilket først og fremmest skyldes det forældede og indviklede system for forvaltning og udbetaling af EU-støtten. Det system, der stadigvæk anvendes i Grækenland, skader også den græske økonomi, da der, jf. Kommissionens forordning (EF) nr. 296/96(1), for enhver udgift, der betales efter udløbet af de foreskrevne terminer eller frister, eksisterer et økonomisk sanktionssystem og derfor sker tab af bevillinger, som alene for 1998 beløb sig til ca. 5,24 mia. drachmer. Endvidere har en lang række landbrugere klaget over ulovlig tilbageholdelse i en størrelsesorden fra 1-3 %, som foretages af de organsationer, der er ansvarlige for udbetaling af EU-støtte, idet de henviser til de bureaukratiske foranstaltninger, der er forbundet med udbetalingen.

1. Hvor store er de økonomiske tab (nedsættelser), Grækenland har lidt som følge af gennemførelsen af forordning (EF) nr. 296/96 i de seneste tre år (1997-1999), og hvad skyldes disse nedsættelser? Er det rigtigt, at de græske nedsættelser/tab, som anført i Kommissionens beslutning (1999/327/EF)(2) om afslutning af medlemsstaternes regnskaber over udgifter, der finansieres af Den Europæiske Udviklings- og Garantifond for Landbruget (EUGFL), Garantisektionen, for regnskabsåret 1998, beløb sig til 5 246 439 183 drachmer?

2. Hvorledes vurderer Kommissionen på baggrund af fællesskabsbestemmelserne den gældende ordning for udbetaling af EU-støtte i Grækenland, og har Kommissionen tilendebragt den vurdering af de nye græske udbetalingstjenesters effektivitet, hvortil der blev henvist svaret på et tidligere spørgsmål (E-0162/99)(3)?

3. Har den græske regering indført et integreret system for forvaltning og kontrol af EF-støtteordningerne, som den har pligt til, jf. Rådets forordning (EØF) nr. 3508/92(4), og hvilke foranstaltninger vil Kommissionen iværksætte for at sikre, at den overholder fællesskabsbestemmelserne?

4. Hvad vil Kommissionen gøre for at sikre, at alle de berettigede får udbetalt EU-støtte uden at der foretages nedsættelser af beløbene til Grækenland, jf. fællesskabsbestemmelserne?

(1) EFT L 39 af 17.2.1996, s. 5.

(2) EFT L 124 af 18.5.1999, s. 28.

(3) EFT C 325 af 12.11.1999, s. 77.

(4) EFT L 355 af 5.12.1992, s. 1.

Svar afgivet på Kommissionens vegne af Franz Fischler

(6. december 1999)

1. Nedsættelserne af de månedlige forskud, der udbetales til Grækenland i henhold til Kommissionens forordning (EF) nr. 296/96 af 16. februar 1996 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL), og om ophævelse af forordning (EØF) nr. 2776/88 og artikel 13 i Rådets beslutning af 31. oktober 1994 om budgetdisciplin(1), er på 321 mio. GRD for 1997 og 5 246 mio. GRD for 1998. De endelige tal for 1999 foreligger endnu ikke. Nedsættelserne for 1998 vil kunne blive ændret som led i forligsproceduren for regnskabsafslutningen.

Af disse beløb skyldes 2 780 mio. GRD for 1998 den manglende overholdelse af Rådets forordning (EØF) nr. 3508/92 af 27. november 1992 om det integrerede forvaltnings- og kontrolsystem.

2. Kommissionen er ikke tilfreds med den nuværende ordning for udbetaling af EU-støtte i Grækenland, herunder overholdelse af nogle af akkrediteringskriterierne i Kommissionens forordning (EF) nr. 1663/95 af 7. juli 1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen(2). Af denne grund er de månedlige forskud for 1999 blevet nedsat i henhold til reglerne om budgetdisciplin, jf. artikel 13 i beslutning 94/729/EF(3). Der vil snart blive truffet beslutning om det endelige beløb for nedsættelserne. Den endelige beslutning om det beløb, som Kommissionen vil nægte at finansiere (i givet fald 0), vil blive truffet senere, når Kommissionen igen har vurderet sagen, og efter bilaterale forhandlinger og eventuelle forligsprocedurer.

Kommissionen er bekendt med, at de græske myndigheder påtænker at oprette et nyt udbetalende organ. Den håber, at det nye organ med større beføjelser over for alle de parter, der varetager udbetaling af og kontrol med EU's landbrugsstøtte, vil kunne forbedre kontrolsystemet. Indtil der vitterligt kan ses forbedringer, vil Kommissionen fortsat beskytte EU's finansielle interesser.

3. De græske myndigheder har endnu ikke fuldt ud gennemført det integrerede forvaltnings- og kontrolsystem, jf. forordning (EØF) nr. 3508/92.

Kommissionen har allerede foretaget nedsættelser i de månedlige forskud til Grækenland på 2 780 mio. GRD i 1998 og (foreløbigt) 22 900 mio. GRD i 1999. Beløbene svarer til nedsættelser på 10 % af de beløb, der er ansøgt om for kvægpræmier, 2 % for moderfår- og gedepræmier, 5 % for markafgrødepræmier og 5 % for olivenoliestøtte (kun for 1999). Den endelige beslutning om det beløb, som Kommissionen vil nægte at finansiere, træffes senere, når Kommissionen igen har vurderet sagen, og efter bilaterale forhandlinger og eventuelle forligsprocedurer.

4. Kommissionen er bekendt med de problemer, som nedsættelserne af EU-støtten i Grækenland medfører. Hvis støtten ikke stemmer overens med EU-reglerne, vil Kommissionen kræve, at den fulde støtte udbetales til modtagerne.

For eksempel tilbageholdt de græske myndigheder tidligere 3,6 % af støtten til skovbrugsforanstaltninger i henhold til Rådets forordning (EØF) nr. 2080/92(4). Kommissionen foreslog oprindeligt at nægte at finansiere de tilbageholdte beløb, men de græske myndigheder accepterede til sidst at udbetale de tilbageholdte beløb til modtagerne.

I forbindelse med regnskabsafslutningen ser man for tiden nærmere på de beløb, der tilbageholdes i andre sektorer. Det skal dog huskes, at ikke enhver tilbageholdelse af EU-støtte nødvendigvis er ulovlig. Ifølge artikel 2 i Rådets forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte(5) skal næsten al støtte fra den 1. januar 2000 udbetales fuldt ud til de endelige modtagere.

(1) EFT L 293 af 12.11.1994.

(2) EFT L 158 af 8.7.1995.

(3) EFT L 293 af 12.11.1994.

(4) EFT L 215 af 30.7.1992.

(5) EFT L 160 af 26.6.1999.